Hellbillies

Historie

Forløperen for Hellbillies var Kådnbandet som bestod av Aslag Haugen (vokal og gitar), Bjørn Gunnar Sando (trommer), Arne Moslåtten (trekkspill, fløyte og gitar) og Arne Henry Sandum (bass). I 1990 ble Aslags bror Lars Håvard Haugen med som gitarist, og bandet skiftet etterhvert navn til Hellbillies. 
I begynnelsen spilte bandet coverlåter på engelsk, men foran innspillingen av debutalbumet, skrev Moslåtten tekster på Hallingdialekt til sangene. Innspillingen ble gjort i studioet til NRK i Drammen i perioden november 1991 til februar 1992. Øystein Sunde fikk høre opptakene, og likte det han hørte så godt at han ga dem kontrakt på sitt eget plateselskap Spinner Records som ga ut Sylvspente boots i august 1992. Albumet solgte over 50 000 eksemplarer, og bandet mottok gullplate.
I 1993 ga de ut sitt andre album Pela stein. Det ble spilt inn i MajorStudio med unntak av felepartiene med Rob Hajacos som ble spilt inn i Crazy Mama's Studio, Nashville. Hajacos, som også har spilt på flere av platene til Garth Brooks, har dessuten bidratt på to av bandetes senere utgivelser. For albumet fikk de Spellemannprisen 1993 i klassen roots & country.
Mens deres to første album hovedsakelig inneholdt coversanger fra kjente amerikanske countryartister med norske tekster, inneholdt de neste utgivelsene for det meste sanger skrevet i sin helhet av Hellbillies selv. 
Før sitt femte studioalbum, dro bandet til Austin, Texas hvor de spilte inn albumet Urban Twang i Hit Shack Studio med Stephen Bruton som produsent. Albumet ble gitt ut i februar 2001. Samme år fikk bandet Målprisen for sin bruk av Hallingdialekt. Året etter fikk de Alf Prøysens Ærespris. I desember 2003 dro bandet til Praha for å spille inn sitt neste album, Niende, nærmere bestemt i SONO Records ved utkanten av byen. Med albumet Spissrotgang, som ble gitt ut i oktober 2007, gikk de for første gang til topps på VG-lista topp 40. Etter utgivelsen ble de kåret til Årets spellemann under Spellemannprisen 2007 og vant i tillegg klassen country for albumet. I 2009 ble de tildelt Gammleng-prisen i klassen rock/roots.
Sommeren 2009 ble Aslag Haugen alvorlig skadet i en sceneulykke, brakk begge armene og fikk en alvorlig nakkeskade. Hellbillies måtte avbryte sommerturneen, og det var lenge uvisst hva utfallet ville bli. Vinteren 2010 var Haugen imidlertid tilbake, og bandet gikk de på nytt i studio. Albumet Leite etter Lykka ble gitt ut juni samme år, og hadde pr. juli 2010 solgt i 60 000 eksemplarer og dobbel platina. For albumet ble de nominert til Spellemannprisen 2010 i klassen country. To år senere kom deres trettende album, medregnet konsert- og samlealbum, som fikk tittelen Tretten. Også for dette albumet ble bandet nominert til Spellemannprisen i klassen country. Den 6. juni 2014 kom deres nye konsertalbum ut, Levande LIVe. Alle spor ble tatt opp fra forskjellige konserter i Norge mellom høsten 2013 og frem til vinteren 2014.
14. desember 2013 spilte Arne Moslåtten sin siste konsert med Hellbillies, men fortsetter med regi og låtskriving.
12. mars 2016 hadde også Arne Henry Sandum sin siste opptreden sammen med Hellbillies, og Egil Stemkens er idag deres nye bassist.
Den 4. april 2016 dro bandet til Praha igjen for å spille inn sitt neste studioalbum, Søvnlaus, i SONO Records. Albumet ble lansert den 14. oktober 2016.